CELEX: 32015R1991
Language: bg
Date: 2015-11-05 00:00:00
Title: Регламент за изпълнение (ЕС) 2015/1991 на Комисията от 5 ноември 2015 година за изменение на Регламент (ЕО) № 555/2008 относно определяне на подробни правила за прилагане на Регламент (ЕО) № 479/2008 на Съвета относно общата организация на пазара на вино по отношение на програмите за подпомагане, търговията с трети страни, производствения потенциал и проверките в лозаро-винарския сектор

6.11.2015   
            
            
               BG
            
            
               Официален вестник на Европейския съюз
            
            
               L 290/9
            
         РЕГЛАМЕНТ ЗА ИЗПЪЛНЕНИЕ (ЕС) 2015/1991 НА КОМИСИЯТА
   от 5 ноември 2015 година
   за изменение на Регламент (ЕО) № 555/2008 относно определяне на подробни правила за прилагане на Регламент (ЕО) № 479/2008 на Съвета относно общата организация на пазара на вино по отношение на програмите за подпомагане, търговията с трети страни, производствения потенциал и проверките в лозаро-винарския сектор
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 70 и член 145, параграф 3 от него,
   като има предвид, че:
   
               (1)
            
            
               В част II, дял I, глава III от Регламент (ЕС) № 1308/2013 се определят правилата относно срока на действие, управлението и контрола на схемата за разрешаване на лозови насаждения, която заменя преходния режим на правата на засаждане, предвиден в Регламент (ЕО) № 1234/2007 на Съвета (2). Същата глава съдържа разпоредби, с които на Комисията се предоставя правомощието да приема актове за изпълнение относно управлението и контрола на схемата. Въпреки това в съответствие с член 230, параграф 1, буква б), подточка ii) от Регламент (ЕС) № 1308/2013 преходният режим на правата на засаждане, предвиден в Регламент (ЕО) № 1234/2007, продължава да се прилага до 31 декември 2015 г.
            
         
               (2)
            
            
               В дял IV, глава II от Регламент (ЕО) № 555/2008 на Комисията (3) се установяват правила относно преходния режим на правата на засаждане и се определят задълженията на държавите членки да предоставят информация за неговото прилагане. С оглед на прилагането на схемата за разрешаване на лозови насаждения от 1 януари 2016 г. и задълженията за представяне на уведомления по тази нова схема, предвидени в член 11 от Регламент за изпълнение (ЕС) 2015/561 на Комисията (4), е необходимо да се уточни кои задължения за предоставяне на информация, определени в Регламент (ЕО) № 555/2008, ще продължат да се прилагат и през 2016 г. Освен това, за да се гарантира, че Комисията ще получи пълна информация за изпълнението на преходния режим на правата на засаждане за периода от 1 август 2014 г. до 31 декември 2015 г., както и че на 31 декември 2015 г. ще бъде информирана за описа на правата на засаждане за целите на контрола по член 68 от Регламент (ЕС) № 1308/2013, е необходимо също така да се изменят референтните дати и да се определи крайна дата за някои задължения за предоставяне на информация.
            
         
               (3)
            
            
               В член 61 и член 65, параграф 5 от Регламент (ЕО) № 555/2008 подробно се определят задълженията за ежегодно предоставяне на информация относно правата на ново засаждане и правата на засаждане в резервите. Тези разпоредби трябва да бъдат изменени, за да се посочи краен срок, в рамките на който информацията следва да бъде предоставена за последен път, и да се определи референтният период, за който се отнасят последните предоставени данни.
            
         
               (4)
            
            
               В съответствие с член 230, параграф 1, буква б), подточка i) от Регламент (ЕС) № 1308/2013 разпоредбите на Регламент (ЕO) № 1234/2007 относно незаконните насаждения продължават да се прилагат до изкореняването на съответните насаждения. С оглед на това дял IV, глава I от Регламент (ЕО) № 555/2008 относно незаконните насаждения също следва да продължи да се прилага след 1 януари 2016 г. за незаконни насаждения, които са били открити преди 31 декември 2015 г., но не са били изкоренени до тази дата, докато тези насаждения не бъдат изкоренени. За да се премахнат обаче задълженията за предоставяне на информация, които вече не са актуални, и да се изяснят условията, при които държавите членки може вече да не бъдат длъжни да представят ежегодна информация за незаконните насаждения, е необходимо член 58 от Регламент (ЕО) № 555/2008 да бъде изменен.
            
         
               (5)
            
            
               В дял IV, глава IV от Регламент (ЕО) № 555/2008 се установяват правила за съставянето на опис и за измерването на засадената площ. В член 74 подробно се определят задълженията за ежегодно предоставяне на информация относно описа на лозаро-винарските площи и на правата на засаждане. Тези разпоредби трябва да бъдат изменени, за да се посочи краен срок, в рамките на който информацията относно описа на правата на засаждане и описа на основните винени сортове лози следва да бъде предоставена за последен път, както и за да се определи референтната дата, която се взема предвид при последните предоставени данни. За да се получи информация за общия сбор от права на засаждане, които след 1 януари 2016 г. биха могли да бъдат преобразувани в разрешения при прилагане на член 68 от Регламент (ЕС) № 1308/2013, тази референтна дата следва да бъде датата, на която изтича действието на режима на правата на засаждане, а именно 31 декември 2015 г. Освен това последните представени данни не следва да съдържат информация за описа на лозаро-винарските площи, тъй като — считано от 1 януари 2016 г. — тя се заменя със съобщението, посочено в член 11, параграф 1, буква а) от Регламент за изпълнение (ЕС) 2015/561.
            
         
               (6)
            
            
               Поради това Регламент (ЕО) № 555/2008 следва да бъде съответно изменен.
            
         
               (7)
            
            
               Мерките, предвидени в настоящия регламент, са в съответствие със становището на Комитета за общата организация на селскостопанските пазари,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент (ЕО) № 555/2008
   Регламент (ЕО) № 555/2008 се изменя, както следва:
   
               1)
            
            
               Член 58 се заменя със следното:
               „Член 58
               Информиране
               1.   Държавите членки информират Комисията до 1 март всяка година за площите, за които е била заплатена санкция, както и за размера на действително наложената санкция с формуляра, предвиден в таблица 1 от приложение XIII. Те също така информират Комисията за своето законодателство, свързано с тези санкции.
               Това задължение не се прилага за държавите членки, в които няма все още неизкоренени незаконни насаждения.
               2.   Освен ако в съответните таблици в приложение XIII към настоящия регламент не е посочено друго, съобщенията по член 85в, параграф 3 и член 188а, параграфи 1 и 2 от Регламент (ЕО) № 1234/2007 се отнасят за предходната лозарска година.
               Годишните съобщения се извършват с формулярите в таблици 3 и 7 от приложение XIII към настоящия регламент.
               3.   Държавите членки могат да решат дали да включат информация относно регионите в съобщенията, споменати в параграфи 1 и 2.“
            
         
               2)
            
            
               Член 61 се заменя със следното:
               „Член 61
               Задължения на държавите членки за предоставяне на информация във връзка с права на ново засаждане
               До 1 март 2016 г. държавите членки предоставят на Комисията следната информация за периода от 1 август 2014 г. до 31 декември 2015 г.:
               
                           а)
                        
                        
                           общите площи, за които са били предоставени права на ново засаждане по всеки от параграфите 1, 2 и 3 от член 60; и
                        
                     
                           б)
                        
                        
                           общите площи, за които са били предоставени кумулативно права на ново засаждане по член 85з от Регламент (ЕО) № 1234/2007; ако обаче държава членка се възползва от правото на дерогация, предвидено в член 60, параграф 6 от настоящия регламент, тя вместо това съобщава приблизителния размер на съответната обща площ въз основа на резултатите от проведения мониторинг.
                        
                     Съобщението се извършва с формуляра в таблица 8 от приложение XIII към настоящия регламент.
               Държавите членки могат да решат дали да включат в него информация относно регионите.“
            
         
               3)
            
            
               В член 65 параграф 5 се заменя със следното:
               „5.   До 1 март 2016 г. държавите членки предоставят на Комисията с формуляра в таблица 9 от приложение XIII следната информация за периода от 1 август 2014 г. до 31 декември 2015 г.:
               
                           а)
                        
                        
                           правата на засаждане, предоставени на резервите;
                        
                     
                           б)
                        
                        
                           правата на засаждане, предоставени от резерва, със или без заплащане.“
                        
                     
         
               4)
            
            
               Член 74 се заменя със следното:
               „Член 74
               Опис
               Данните в описа, който съгласно член 145, параграф 3 от Регламент (ЕС) № 1308/2013 се предоставя в срок до 1 март 2016 г., са към 31 декември 2015 г.
               Описът съдържа информацията, посочена в таблици 15 и 16 от приложение XIII към настоящия регламент. Държавите членки могат да решат дали да включат в него информация относно регионите.“
            
         
               5)
            
            
               В приложение XIII се заличава таблица 14.
            
         Член 2
   Влизане в сила и прилагане
   Настоящият регламент влиза в сила на третия ден след деня на публикуването му в Официален вестник на Европейския съюз.
   
   Той се прилага от 1 януари 2016 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 ноември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).
   
      (3)  Регламент (ЕО) № 555/2008 на Комисията от 27 юни 2008 г. относно определяне на подробни правила за прилагане на Регламент (ЕО) № 479/2008 на Съвета относно общата организация на пазара на вино по отношение на програмите за подпомагане, търговията с трети страни, производствения потенциал и проверките в лозаро-винарския сектор (ОВ L 170, 30.6.2008 г., стр. 1).
   
      (4)  Регламент за изпълнение (ЕС) 2015/561 на Комисията от 7 април 2015 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения (ОВ L 93, 9.4.2015 г., стр. 12).